Diari Oficial de la Generalitat Valenciana


Sumari del DOGV 3157, del 08-01-1998 (1997/12850)

ORDRE d'1 de desembre de 1997, de la Conselleria d'Agricultura, Pesca i Alimentació, per la qual es regulen els exàmens al litoral i l'expedició de targetes professionals nauticopesqueres.
--------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/12/01/(1)/dof/vci/html**

### Dades del document

Número de DOGV
:   3157

Data del DOGV
:   08-01-1998

Secció del DOGV
:   I. DISPOSICIONS GENERALS

Número del document
:   1997/12358


Data del document
:   01-12-1997

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE d'1 de desembre de 1997, de la Conselleria d'Agricultura, Pesca i Alimentació, per la qual es regulen els exàmens al litoral i l'expedició de targetes professionals nauticopesqueres. [97/C12410]
  
El Reial Decret 4.107/1982, de 29 de desembre, atribueix a la Generalitat Valenciana determinades competències en matèria de formació nauticopesquera. Aquestes competències van ser assignades a la Conselleria d'Agricultura, Pesca i Alimentació pel Decret 31/1983, de 17 de març, del president de la Generalitat Valenciana.
  
En el Reial Decret 662/1997, de 12 de maig, s'estableixen els requisits mínims per a exercir l'activitat professional de patró local de pesca i patró costaner polivalent. Aquest reial decret es dicta per la competència que l'estat té atribuïda per a fixar les bases d'ordenament del sector pesquer.
  
En el Decret 268/1997, de 21 d'octubre, del Govern Valencià, es regula l'organització de l'ensenyament per a exercir determinades activitats professionals nauticopesqueres.
  
La Conselleria d'Agricultura, Pesca i Alimentació, per al desplegament de la normativa anterior, ha de regular la realització de cursos i exàmens de formació nauticopesquera al litoral de la Comunitat Valenciana, i expedir les targetes d'identitat professional corresponents.
  
Per això, a proposta del director general d'Indústria, Cooperativisme, Pesca i Relacions Agràries,
  
ORDENE
  
Article 1
  
Aquesta disposició és el desenvolupament del Decret 268/1997, de 21 d'octubre, del Govern Valencià, per a la realització de cursos i exàmens de formació al litoral i l'expedició de targetes d'identitat professional, en l'àmbit nauticopesquer.
  
CAPÍTOL I
  
Cursos i exàmens al litoral
  
Article 2
  
1. Els exàmens al litoral, regulats en aquesta norma, tenen com a finalitat acreditar la formació nauticopesquera per a alguna de les titulacions següents:
  
- Competència mariner.
  
- Patró de trànsit interior.
  
- Radiotelefonista naval restringit.
  
- Patró local de pesca.
  
- Patró costaner polivalent.
  
2. Les sol·licituds per a la realització d'aquests exàmens les hauran de fer les entitats organitzadores abans de l'inici del curs corresponent. Aquesta sol·licitud d'autorització del curs i realització de l'examen s'adreçarà al director general d'Indústria, Cooperativisme, Pesca i Relacions Agràries, i contindrà les dades següents:
  
- Denominació del curs i localitat on s'impartirà o se celebrarà l'examen.
  
- Designació del director responsable del curs sol·licitat.
  
- Dates d'inici i acabament del curs i quadre horari del desenvolupament, amb especificació expressa del nombre d'hores lectives.
  
- Relació nominal del professorat que ha d'impartir els cursos sol·licitats, amb indicació de la seua titulació professional.
  
- Proposta de dates per a la celebració de l'examen.
  
- Nombre d'alumnes previst.
  
- Declaració del sol·licitador del curs del fet que disposa de les instal·lacions i dels mitjans materials necessaris per a la realització dels exàmens, d'acord amb l'annex II d'aquesta ordre.
  
Article 3
  
El nombre mínim d'alumnes per curs per al desplaçament del tribunal examinador serà de 12, i caldrà que la localitat de realització de l'examen es trobe en un port del litoral de la Comunitat Valenciana situat a més de 30 quilòmetres de l'Institut Politècnic Marítimopesquer de la Mediterrània d'Alacant.
  
Els alumnes inscrits en els cursos hauran d'estar en possessió del certificat de competència de mariner, llevat dels destinats a l'obtenció d'aquest certificat.
  
El professorat del curs tindrà la titulació nauticopesquera de superior nivell al curs que impartirà.
  
Article 4
  
A la vista de la documentació presentada, la Direcció General d'Indústria, Cooperativisme, Pesca i Relacions Agràries acordarà l'aprovació o denegació del curs sol·licitat.
  
Article 5
  
La Conselleria d'Agricultura, Pesca i Alimentació podrà, en qualsevol moment, comprovar que el grau d'assistència i desenvolupament dels cursos autoritzats posseeixen el nivell, la qualitat i la professionalitat adequats.
  
Article 6
  
Les dates per a la realització dels exàmens al litoral de la Comunitat Valenciana seran les següents:
  
a) Patró costaner polivalent durant els mesos de juliol i desembre de cada any.
  
b) Resta de titulacions, durant els mesos de març, juliol i novembre de cada any.
  
Article 7
  
1. Els tribunals examinadors tindran la composició següent:
  
- President: un representant de la Direcció General d'Indústria, Cooperativisme, Pesca i Relacions Agràries.
  
- Secretari: un membre docent de l'Institut Politècnic Maritimopesquer de la Mediterrània.
  
- Vocals:
  
· El director del curs autoritzat.
  
· Un professor que haja impartit les classes corresponents al curs autoritzat.
  
· Un membre docent de l'Institut Politècnic Maritimopesquer de la Mediterrània d'Alacant. En el cas de la titulació de patró costaner polivalent, i també quan el nombre de candidats siga superior a 30, en podran ser 2.
  
2. Per a la vàlida constitució del tribunal caldrà l'assistència de tres dels components, entre els quals serà preceptiva la presència del president i del secretari.
  
3. Podran formar part dels tribunals els professors dels grups A o B, indistintament, de l'Institut Politècnic Maritimopesquer de la Mediterrània d'Alacant. El director de l'Institut requerirà dels caps de departament més directament relacionats amb les matèries del curs la designació del membre o membres que hagen de formar part dels tribunals esmentats.
  
 Article 8
  
El director del curs autoritzat, amb una antelació mínima de 15 dies a la data de l'examen, remetrà a l'Institut Politècnic Maritimopesquer de la Mediterrània d'Alacant la documentació exigida per a l'admissió a examen dels candidats i indicarà els locals i mitjans materials disponibles per a l'execució de les proves teòriques i pràctiques.
  
Article 9
  
Els caps dels departaments afectats proporcionaran al director de l'Institut, abans de la realització de l'examen, les proves amb les respostes i criteris d'avaluació, que s'ajustaran al que s'estableix en l'annex III d'aquesta ordre.
  
Article 10
  
L'avaluació dels exàmens al litoral s'ajustarà a allò que s'estableix en l'annex III. A l'acabament dels exàmens, el tribunal designat amb aquest efecte realitzarà la qualificació.
  
CAPÍTOL II
  
Convalidacions d'estudis
  
Article 11
  
L'Institut Politècnic Maritimopesquer de la Mediterrània d'Alacant podrà convalidar els estudis a les persones que acrediten la formació acadèmica en les titulacions de patró de pesca local, patró de segona classe de pesca de litoral, mecànic de litoral i mecànic naval de segona classe, d'acord amb els criteris següents:
  
a) Patró de pesca local per les seccions de pont i de matèries comunes corresponents a la titulació de patró local de pesca.
  
b) Patró de pesca local i mecànic de litoral poden obtenir directament el certificat d'examen de patró local de pesca.
  
c) Patró de segona classe de pesca litoral per les seccions de pont i de matèries comunes corresponents a la titulació de patró costaner polivalent.
  
d) Patró de segona classe de pesca de litoral i mecànic naval de segona classe poden obtenir directament el certificat d'examen de patró costaner polivalent.
  
e) Mecànic de litoral per la secció de màquines corresponent a la titulació de patró local de pesca.
  
f) Mecànic naval de segona classe per la secció de màquines corresponent a la titulació de patró costaner polivalent.
  
CAPÍTOL III
  
Expedició de targetes professionals
  
Article 12
  
L'expedició de les targetes professionals de patró local de pesca i de patró costaner polivalent a la Comunitat Valenciana es regularà a través d'allò que s'estableix en els articles següents.
  
Article 13
  
Les targetes s'ajustaran al model que figura com a annex III del Reial Decret 662/1997, de 12 de maig.
  
Article 14
  
1. Les persones interessades sol·licitaran l'expedició de la targeta corresponent als serveis territorials de la Conselleria d'Agricultura, Pesca i Alimentació, per a la qual cosa caldrà presentar la documentació següent:
  
- Sol·licitud d'expedició de la targeta en imprés normalitzat.
  
- Fotocòpia del DNI.
  
- Dues fotografies recents.
  
- Fotocòpia de la llibreta d'inscripció marítima (1.r full).
  
- Certificat de dies de mar.
  
- Certificat d'examen.
  
- Resguard/comprovant de l'ingrés de la taxa corresponent.
  
2. En el cas de renovació de la targeta caldrà presentar:
  
- Sol·licitud d'expedició de la targeta en imprés normalitzat.
  
- Dues fotografies recents.
  
- Fotocòpia de la targeta caducada (la nova targeta es facilitarà després del lliurament previ de la targeta caducada).
  
- Resguard/comprovant de l'ingrés de la taxa corresponent.
  
- Document acreditatiu de no ser pensionista de la Seguretat Social per jubilació ni invalidesa en grau d'incapacitat permanent total o absoluta.
  
- Certificat mèdic d'embarcament expedit per l'Institut Social de la Marina.
  
3. En el cas que sol·licite un duplicat de la targeta per deterioració, robatori, furt o pèrdua:
  
- Sol·licitud d'expedició de la targeta en imprés normalitzat.
  
- Fotocòpia del DNI.
  
- Dues fotografies recents.
  
- Resguard/comprovant de l'ingrés de la taxa corresponent.
  
- Acreditació de registre de la titulació professional.
  
Article 15
  
Els titulars de les targetes professionals obtingudes a l'empara de la normativa anterior a la publicació del Reial Decret 662/1997, de 12 de maig, podran convalidar les seues titulacions, per a la qual cosa hauran de presentar la sol·licitud corresponent juntament amb la documentació següent:
  
- Sol·licitud d'expedició de la targeta en imprés normalitzat.
  
- Dues fotografies recents.
  
- Fotocòpia de la targeta que s'ha de convalidar (la nova targeta es facilitarà després del lliurament previ de la targeta que cal convalidar).
  
- Resguard/comprovant de l'ingrés de la taxa corresponent.
  
- Certificat d'examen, si escau.
  
Article 16
  
Els serveis territorials de la Conselleria d'Agricultura, Pesca i Alimentació certificaran aquest punt i elevaran la proposta corresponent a la Direcció General d'Indústria, Cooperativisme, Pesca i Relacions Agràries, una vegada comprovat que la documentació presentada és correcta.
  
Article 17
  
La Direcció General d'Indústria, Cooperativisme, Pesca i Relacions Agràries expedirà les targetes d'identificació i les inscriurà en un cens, a l'únic efecte del control i el trasllat de les dades al Registre General de Targetes d'Identitat Professional Nauticopesqueres que depén del Ministeri d'Agricultura, Pesca i Alimentació.
  
DISPOSICIONS TRANSITÒRIES
  
Única
  
En els cursos de mecànic naval de segona classe ja començats es podrà continuar amb la realització d'exàmens al litoral fins al 31 de desembre de 1998.
  
DISPOSICIÓ DEROGATÒRIA
  
Queda derogada l'Ordre de 25 de febrer de 1987 de la Conselleria d'Agricultura i Pesca (DOGV núm. 566, de 13 d'abril de 1987).
  
DISPOSICIONS FINALS
  
Primera
  
Es faculta el director general d'Indústria, Cooperativisme, Pesca i Relacions Agràries perquè dicte les normes complementàries que calga per al desenvolupament d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 4 de desembre de 1997
  
La consellera de Agricultura, Pesca y Alimentación,
  
MARIA ÀNGELS RAMÓN-LLIN I MARTÍNEZ
  
ANNEX I
  
Model de sol·licitud
  
(Nom i cognoms)..., amb el DNI núm. ..., i en qualitat de ..., com a representant de ..., amb domicili a ..., carrer d..., núm. ..., telèfon ...,
  
EXPOSE:
  
Que desitge realitzar el curs corresponent per a l'obtenció del títol/certificat/targeta d'identitat professional d..., a la localitat de ..., en les dates compreses entre el ... i el ...
  
Que dispose de les instal·lacions i mitjans necessaris per a la realització dels exàmens, d'acord amb l'annex II de l'Ordre de 1 de desembre de 1997.
  
Aporte la documentació següent:
  
- Designació del director responsable del curs.
  
- Nombre d'hores lectives.
  
- Professorat del curs i titulació professional.
  
- Proposta de dates de realització d'exàmens.
  
- Nombre d'alumnes previstos.
  
SOL·LICITE:
  
Que em siga concedida l'autorització oportuna per a la realització del curs indicat anteriorment en les dates previstes i el trasllat del tribunal examinador.
  
..., ... d... de 199...
  
(Firma)
  
DIRECCIÓ GENERAL D'INDÚSTRIA, COOPERATIVISME, PESCA I RELACIONS AGRÀRIES
  
ANNEX II
  
Mitjans materials mínims per a la realització
  
de les proves pràctiques
  
Competència de mariner i patró de trànsit interior
  
- 1 bot salvavides homologat de vuit o més places.
  
- 1 contenidor de bot amb deslligador hidrostàtic, fleix i cadireta.
  
- 1 equip SOLAS A complet de bot salvavides.
  
- 3 armilles salvavides homologades de diversos models.
  
- 1 cèrcol salvavides amb llum d'encesa automàtica.
  
- 1 llança de 45 mm de doble efecte amb ràcord de 45 mm tipus Barcelona (UNE 23.400).
  
- 1 mànega de 15 m i 45 mm de diàmetre amb ràcords tipus Barcelona (UNE 23.400).
  
- 1 bifurcació de 70/45 mm amb ràcords tipus Barcelona (UNE 23.400) i claus de tall.
  
- 4 extintors portàtils amb les característiques següents:
  
· Pols seca de pressió adossada.
  
· Pols seca de pressió incorporada.
  
· Aigua polvoritzada.
  
· Anhídrid carbònic de 5 kg.
  
- 1 tira d'almenys 25 mm de diàmetre i longitud suficient per pegar voltes a la bita o cornamusa.
  
- 4 frenells de diàmetres compresos entre 8 i 10 mm, i 3 m de longitud.
  
- 1 aparell de combés guarnit.
  
- 1 bossell, 1 quadernal i 1 pasteca.
  
- Bita i cornamusa adequades al cap per a pegar-li voltes.
  
Patró local de pesca
  
L'equipament detallat en el Decret 268/1997, de 21 d'octubre, del Govern Valencià.
  
Patró costaner polivalent
  
L'equipament detallat en el Decret 268/1997, de 21 d'octubre, del Govern Valencià.
  
Mecànic naval de 2.ª classe
  
A més de l'indicat per a patró costaner polivalent (secció de màquines) i de l'indicat per a competència de mariner, el que segueix:
  
- Dos equipaments de soldadura elèctrica de més de 200 ampers.
  
- Ferramentes i material per a exercicis de soldadura.
  
- Caragols de banc en nombre suficient.
  
- Ferramentes i material per a exercicis d'ajustament.
  
- 2 tèsters.
  
- 1 quadre amb els elements necessaris per a exercicis d'electricitat per cada dos candidats.
  
- Material i equipaments de protecció personal.
  
ANNEX III
  
Desenvolupament dels exàmens al litoral
  
1. Competència de mariner:
  
a) Examen teòric: constarà de 50 preguntes de tipus test de respostes múltiples (4), d'acord amb el programa establit. Durada de 60 minuts.
  
b) Examen pràctic: resolució de diversos supòsits referents a cordam i seguretat marítima.
  
2. Patró de trànsit interior:
  
a) Examen teòric: constarà d'una sèrie de qüestions de tipus test de respostes múltiples (4), referents al programa establit i un croquis del port o la ria per al qual s'examina. Resoldre sobre una carta nàutica de l'estret un exercici de navegació costanera. Durada de 90 minuts.
  
b) Examen pràctic: resolució de diversos supòsits referents a cordam i seguretat marítima.
  
3. Radiotelefonista naval restringit:
  
a) Examen teòric: constarà de 30 qüestions de tipus test de respostes múltiples (4), d'acord amb el programa vigent, i coneixement del sistema de desxiframent del codi internacional de senyals. Durada de 60 minuts.
  
4. Patró local de pesca:
  
A) Secció comuna:
  
1) Examen teòric: constarà de 20 qüestions de tipus test de respostes múltiples (4), d'acord amb el programa establit. Durada de 30 minuts.
  
2) Examen pràctic: resolució de diversos supòsits referents a seguretat marítima.
  
B) Secció de pont:
  
1) Examen teòric: constarà de 50 qüestions de tipus test de respostes múltiples (4), d'acord amb el programa establit. Durada de 60 minuts.
  
2) Examen pràctic: resolució d'un problema de navegació sobre una carta nàutica de l'estret, on s'inclouran situacions per demores simultànies, situacions per demora i enfilació simultànies i situacions per estima. En una carta en blanc del litoral per al qual se sol·licita l'examen, l'aspirant indicarà els accidents geogràfics i perills que se li demanen. Durada: 45 minuts.
  
Realització d'exercicis de muntatge i reparació d'arts i aparells.
  
C) Secció de màquines:
  
1) Examen teòric: constarà de 30 qüestions de tipus test de respostes múltiples (4), d'acord amb el programa establit. Durada: 30 minuts.
  
2) Examen pràctic: identificació i funció de diversos elements principals d'un motor dièsel marí.
  
5. Patró costaner polivalent:
  
A) Secció comuna:
  
1) Examen teòric: constarà de 50 qüestions de tipus test de respostes múltiples (4), d'acord amb el programa establit. Durada: 60 minuts.
  
2) Examen pràctic: resolució de diversos supòsits referents a seguretat marítima i pràctiques de treball segures a bord, cordam, costures i lligades.
  
B) Secció de pont:
  
1) Examen teòric: constarà d'una sèrie de qüestions d'acord amb el programa establit. Durada: tres hores. Podrà substituir-se el model anterior per 150 qüestions de tipus test de respostes múltiples (4). Durada: 90 minuts.
  
2) Examen pràctic: resolució d'un problema de navegació sobre una carta nàutica de l'estret, on s'inclouran situacions per demores simultànies i no simultànies, situacions per distàncies, situacions en aparéixer un far a l'horitzó, obtenció de la correcció total de l'agulla per l'estel polar i per enfilacions, traçament de rumbs vertaders, efectius i de superfície, navegació d'estima i obtenció d'un corrent. Durada: 90 minuts.
  
C) Secció de màquines:
  
1) Examen teòric: constarà de 50 qüestions de tipus test de respostes múltiples (4), d'acord amb el programa establit. Durada: 60 minuts.
  
Examen pràctic: identificació i funció de diversos elements d'un motor dièsel marí. Resolució de supòsits de manteniment de motors, purga d'aire del sistema d'injecció de combustible, muntatge sobre tauler d'un circuit elèctric.
  
6. Mecànic naval de 2.ª classe:
  
- Mòdul I: constarà d'una sèrie de qüestions i exercicis corresponents a les assignatures següents, d'acord amb el programa establit:
  
· Primers auxilis. (Durada: 45 minuts).
  
· Formació marinera. (Durada: 45 minuts).
  
· Anglés. (Durada: 45 minuts).
  
· Matemàtiques. (Durada: 45 minuts).
  
· Física. (Durada: 45 minuts).
  
- Mòdul II: constarà d'una sèrie de qüestions i exercicis pràctics corresponents a les assignatures següents, d'acord amb el programa establit:
  
· Construcció naval i teoria del vaixell. (Durada: 45 minuts).
  
· Dibuix. (Durada: 45 minuts).
  
· Electricitat i electrònica bàsiques. (Durada: 45 minuts per a la teoria).
  
· Legislació. (Durada: 45 minuts).
  
- Mòdul III: constarà d'una sèrie de qüestions i exercicis pràctics corresponents a les assignatures següents, d'acord amb el programa establit:
  
· Màquines de vapor. (Durada: 45 minuts).
  
· Motors de combustió interna. (Durada: 45 minuts per a la teoria).
  
· Tecnologia mecànica i taller. (Durada: 45 minuts per a la teoria).
  
L'avaluació dels exàmens de competència de mariner, patró de trànsit interior i radiotelefonista naval restringit es realitzarà amb una nota única.


Còpia Permalink ELI